Forestil dig, at du sidder i en bunker og skal styre Danmark igennem atombomer og krig. Det er hvad 3.A fra Støvring Gymnasium i dag - torsdag - fik lov til, da de skulle teste et nyt dilemmaspil om Den Kolde Krig hos Læringscenteret ved Koldkrigsmuseet REGAN Vest i Rebild. En kopi af regeringens situation Spillet tager de unge igennem beslutninger både før, under og efter en sovjetisk invasion af Danmark. De bliver blandt andet stillet overfor fiktive tv-aviser og telefonopkald fra NATO. - Lige nu kan vi mærke, at de bider på det, og de synes, det er rigtig spændende. Også fordi det er meget analogt, det de skal, fordi vi har lavet en kopi af regeringens situationsrum nede i bunkeren, lyder det fra museumsinspektør hos Nordjyske Museer, Thea Højvang Rasmussen. Hvad ville du selv gøre? Det kan være svært at sætte sig ind i en situation og tid, som man ikke selv har oplevet. Men læringscenteret giver eleverne en større forståelse for, hvilke dilemmaer man stod over for under Den Kolde Krig. - I stedet for at man bare kan 'disse' regeringen for det, de gjorde dengang, så kan man finde ud af, hvad man ellers kunne gøre, forklarer gymansieelev Maja Salomonsen. Succesfuld skoledag Efter endt besøg hos REGAN Vest står det klart, hvad gymnasieeleverne fra Støvring Gymnasium synes om atombomber og NATO-opkald på skoleskemaet. - Jeg synes, det var superfedt, at man kunne opleve problematikkerne i, at en regering faktisk har skullet vurdere, hvad der er vigtigt i den her situation, påpeger gymnasieelev i 3.A Mia Ravnkilde, hvorefter hendes klassekammerat Rasmus Sørensen stemmer i: - Man skal lige forstå, hvad man skal og sådan noget. Men jeg havde det rigtig fedt med det, det var pisse sjovt. Se hele indslaget herunder:

Referat:
3.a fra Støvring Gymnasium fik i dag lov til at prøve kræfter med krigsførelse ved et besøg hos Koldkrigsmuseet REGAN Vest i Rebild.